KIRJALLINEN KYSYMYS E-0534/02

esittäjä(t): Pernille Frahm (GUE/NGL) komissiolle

(28. helmikuuta 2002)

Aihe: Bromattujen palonestoaineiden käyttö leluissa

Tällä hetkellä ei ole sääntöjä, jotka koskevat lelujen sisältämiä bromattuja palonestoaineita. Mitä komissio aikoo tehdä varmistaakseen, että lelut eivät sisällä terveydelle haitallisia bromattuja palonestoaineita?

Erkki Liikasen komission puolesta antama vastaus

(22. huhtikuuta 2002)

Bromattuja palonestoaineita käytetään tietyissä kuluttajille tarkoitetuissa tuotteissa estämään nopeaa syttymistä. Niitä käytetään yleisimmin sähkö- ja elektroniikkatuotteiden kuorissa, ajoneuvojen sisustuksessa, huonekaluissa ja eristeissä sekä tietyissä tekstiileissä.

Yleisimmin käytetyistä bromatuista palonestoaineista tehdään riskiarviointi olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen (ETY) N:o 793/93(1) mukaisesti. Pentabromidifenyylieetterin (pentaBDE) riskiarviointi on saatettu päätökseen, ja sen lopputuloksena todettiin, että aine on terveydelle ja ympäristölle vaarallinen. Komissio on ehdottanut tiettyjen vaarallisten aineiden ja valmisteiden markkinoille saattamisen ja käytön rajoituksia koskevan direktiivin 76/769/ETY muuttamista siten, että siihen lisättäisiin pentaBDE:n käyttökielto kaikissa tuotteissa, lelut mukaan luettuina(2). Kun muut riskiarvioinnit valmistuvat, komissio esittää tarvittaessa, ja kiinnittäen erityisesti huomiota lasten terveysriskeihin, toimenpiteitä riskien vähentämiseksi.

Lelujen turvallisuutta koskevassa toukokuun 3 päivänä 1988 annetussa neuvoston direktiivissä 88/378/ETY, sellaisena kuin se on muutettuna 22 päivänä heinäkuuta 1993 annetulla neuvoston direktiivillä 93/68/ETY(3), asetetaan olennaiset vaatimukset, jotka kaikkien lelujen on täytettävä, ennen kuin ne voidaan saattaa yhteisön markkinoille. Yksi kemiallisiin aineisiin liittyvistä olennaisista vaatimuksista on se, että lelut eivät saa aiheuttaa terveydellistä haittaa tai ruumiillisen vamman vaaraa joutuessaan ruoansulatus- tai hengityselimiin taikka joutuessaan kosketuksiin ihon, limakalvojen tai silmien kanssa.

Lelujen turvallisuutta koskevassa direktiivissä edellytetään, että lelut eivät sisällä vaarallisia aineita ja valmisteita, siten kuin ne on määritelty vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetussa neuvoston direktiivissä 67/548/ETY(4) ja lelujen turvallisuutta koskevan jäsenvaltioiden lainsäädännön lähentämisestä 3 päivänä toukokuuta 1988 annetussa neuvoston direktiivissä 88/378/ETY(5), sellaisia määriä, että ne voisivat vaarantaa leluilla leikkivien lasten terveyden. Lelujen turvallisuutta koskevassa direktiivissä itsessään asetetaan terveysrajat, jotka koskevat lelujen sisältämien aineiden siirtymistä lasten elimistöön.

Standardoinnin alalla komissio on antanut Euroopan standardointikomitealle (CEN) tehtäväksi laatia kolme eurooppalaista standardia, jotka koskevat leluissa oleviin orgaanisiin yhdisteisiin

liittyviä riskejä. Tämä standardointityö kattaa muiden muassa kaksi bromattua palonestoainetta, jotka ovat oktabromidifenyylieetteri ja pentabromidifenyylieetteri (pentaBDE). Euroopan standardointikomitea kehittää menetelmän näiden aineiden havaitsemiseksi leluissa.

(1) EYVL L 84, 5.4.1993.

(2) EYVL C 154 E, 29.5.2001.

(3) EYVL L 220, 30.8.1993.

(4) EYVL P 196, 16.8.1967.

(5) EYVL L 187, 16.7.1988.